
Dadansoddwch yn feirniadol ddatblygiad damcaniaethol ac ymarferol y maes polisi a chynllunio iaith, gan gyfeirio at gyd-destun mwy nag un gymuned ieithyddol.







Datganiad Defnydd o Ddeallusrwydd Artiffisial
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn. Rwy’n cadarnhau nad wyf wedi cyflwyno unrhyw ddeunyddiau a gynhyrchwyd gan AI fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.


Dadansoddwch yn feirniadol ddatblygiad damcaniaethol ac ymarferol y maes polisi a chynllunio iaith, gan gyfeirio at gyd-destun mwy nag un gymuned ieithyddol.
Cyflwyniad.
Bwriad y traethawd yw ystyried yn feirniadol ddatblygiad damcaniaethol ac ymarferol y maes polisi a chynllunio iaith, yng nghyd-destun mwy nag un gymuned ieithyddol.  Edrychir ar Gymru, a Gwlad y Basg, gan geisio ymdrin â thestun eang ei faes o fewn cyfyngiadau’r dasg.  Rhoddir ystyriaeth i ddatblygiadau o ran statws cyfreithiol y ddwy iaith frodorol – y Gymraeg a’r Fasgeg, a’r ymdrechion a fu i adfer a chynnal eu hyfywedd. Er mwyn hwyluso’r drafodaeth, rhennir y gwaith yn is-benawdau.  
Cefndir.
Proses yn ymwneud â’r defnydd o iaith a wneir gan bobl, gyda phobl, a hynny mewn gwahanol fannau o fewn cymdeithas  yw Cynllunio Ieithyddol– “proses fwriadol o osod statws ar iaith neu ieithoedd penodol” (Kaplan a Bauldaf,1997, t. 3). Noda Mesthrie et al. (2009, t. 371), y defnyddir y term Polisi Iaith i gyfeirio’n benodol at “the more general linguistic, political and social goals underlying the actual language planning process”. Cyfeirir at esboniad Rubin a Jernudd, (1971, wedi’i ddyfynnu yn Mesthrie et al, 1997, t. 371) o Gynllunio Ieithyddol fel proses fwriadol i newid systemau iaith neu godau iaith, ac o ddefnydd iaith yn gymunedol, fel arfer, gaiff ei ymgymryd gan Lywodraeth er mwyn gyrru’r broses o newid yn nefnydd iaith.  I allu gwneud hynny, a gwerthuso neu addasu unrhyw gamau gweithredu o fewn y broses gynllunio a ddigwydd, mae’n hanfodol bod polisi yn ei le fel sail i’r gweithredu.  
Er bod tystiolaeth gynnar iawn o Gynllunio Ieithyddol yn digwydd fel proses naturiol o fewn cymunedau a gwledydd mor gynnar â chyfnod y Rhufeiniaid, noda Kaplan a Bauldaf (1997, t. 153), mai erbyn yr ugeinfed ganrif, y datblygodd y maes fel disgyblaeth newydd. Amlygodd datblygiadau’n ystod ei ail hanner, yr angen i geisio cysoni defnydd iaith o fewn gwledydd “newydd”, a gwledydd oedd eisoes yn bodoli, ac i sicrhau trefn wrth benderfynu pa ieithoedd oedd i’w hystyried fel ieithoedd cenedlaethol ynddynt. Yn ogystal, gwelwyd yr angen i gynllunio’n ieithyddol i sicrhau nad oedd cyfyngu ar ddefnydd o ieithoedd lleiafrifol yn effeithio’n negyddol ar gymunedau’n economaidd nac yn wleidyddol (Prys a Hodges, 2019, t. 207-225).  
Ni ellir ystyried y broses o gynllunio’n ieithyddol, heb edrych ar faes polisi iaith,  “the more general linguistic, political and social goals underlying the actual language planning process” (Deumert, 2003, wedi’i ddyfynnu yn Mesthrie et al. 2009, t. 371).  Mae’r broses o gynllunio iaith yn dylanwadu ar drywyddau polisiau, yn union fel mae polisi’n gallu dylanwadu ar drywydd y cynllunio a ddigwydd.  Gellir honni mai tasg anodd, os nad bron yn amhosib, mae’n debyg, yw eu gwahanu.  
Cyfeirir at rôl allweddol pedwar maes allweddol a dylanwadol o fewn y broses, sef Llywodraeth, y sector addysg, asiantaethau gaiff eu hariannu’n rhannol gan Lywodraeth, ac asiantaethau preifat, er y gall pob math o grwpiau eraill neu unigolion ddylanwadu ar datblygu a gweithredu cynllunio ieithyddol (Kaplan a Baldauf, 2009, t. 372).  Oherwydd eu grymoedd deddfwriaethu, y Llywodraeth, fel arfer sydd â’r pŵer mwyaf mewn unrhyw benderfyniadau a pholisi.   
Yn naturiol, gydag unrhyw bolisi neu gynllunio, mae’r sector addysg, yn anorfod, yn rhan allweddol o’r gweithredu, gydag elfennau megis sicrhau cyflenwad digonol o athrawon, anghenion hyfforddi a derbyn cefnogaeth rhieni a chymdeithas yn rhan o’r ystyriaethau i wireddu polisi.  Yr un mor allweddol yw’r angen i benderfynu ar fethodolegau a strategaethau priodol fydd yn ateb anghenion y disgyblion a’r athrawon, fel ei gilydd, i sicrhau bod defnydd iaith yn ateb y gofynion cymdeithasol a berthyn iddi (Kaplan a Bauldaf, 2009, t.371). 
Gwelir, felly mai proses sy’n dibynnu ar fwy nag un elfen yw’r broses o gynllunio iaith a gweithredu polisi, a’r broses yn un sy’n galw am gynllunio cydlynus.  Nododd Schiffman (1996, t. 6) bod prosesau cynllunio ieithyddol yn aml yn “methu” pan nad yw’r gwaith cynllunio cychwynnol wedi cael ei gyflawni’n ddigonol. 
Wrth ystyried fframwaith posib i gynllunio iaith, ceisir gwahaniaethu rhwng dau brif strwythur, sef yr ymdrechion i addasu iaith, ac ymdrechion i addasu’r amgylchedd y mae iaith yn bodoli ynddi, sef y strwythurau y cyfeirir atynt fel Cynllunio Corpws a Chynllunio Statws. Dadleuir, a hynny’n ddigon rhesymegol, mae’n debyg, na ellir gwahanu’r ddau ddull hyn oddi wrth ei gilydd, gan bod y naill yn ddibynnol ar y llall – gan fod unrhyw newid i “gymeriad” iaith yn mynd i newid ei defnydd yn yr amgylchedd y caiff ei defnyddio ynddi, ac unrhyw newid i’w defnydd o fewn yr amgylchedd honno, yn annatod yn mynd i effeithio ar ei chymeriad (Kaplan a Bauldaf, 2009, t. 372). 
Cyfeiria’r ieithydd Almaenig Einar Haugen (1972, t. 236-242) at y penderfyniadau sydd angen eu gwneud o ran dewis iaith mewn cymdeithas, sut y trosglwyddir yr iaith ddewisedig, ac felly’r angen i gychwyn unrhyw broses gynllunio iaith gyda chynllunio’i statws.  Yn syml, cyfeiria hyn at yr angen i ddewis iaith ar gyfer defnydd ei siaradwyr.  Fe ddigwydd hyn, fel arfer, ar lefel Llywodraeth wrth ffurfioli iaith a phenderfynu pa ffurf sy’n derbyn statws.  Proses, o ystyried y disgrifiad sy’n eithaf syml, sy’n gallu camarwain un i feddwl mai proses hawdd yw hynny, ond gellir gweld wrth edrych ar sefyllfa iaith fel y Gymraeg, bod dylanwad ieithoedd cryfach, fel y Saesneg yn gallu cael effaith negyddol ar hyfywedd iaith o fewn cymunedau.  

Wrth Gynllunio Corpws Iaith, daw’r angen i’w mabwysiadu, ac yna’i defnyddio a chyflwyno deddfau, a systemau a strategaethau i nodi’r statws swyddogol ac annog ei defnydd (Mesthrie et al. 2009, t. 374).  Yna daw’r cam allweddol o fonitro a gwerthuso unrhyw weithredu i asesu llwyddiant polisi ac unrhyw newid cymdeithasol posib. I wneud hynny, edrychir ar agweddau y cyfeiriodd Haugen (1959, t.8) atynt fel agweddau hanfodol yn y broses o sefydlu norm ieithyddol megis orgraff, ynganiad, adeiladwaith iaith, arddull, a’r broses o ddatblygu swyddogaeth ieithyddol yr iaith a’i safoni. Fodd bynnag, nododd yr ieithydd Joshua Fishman  (1991, t. 4,5) na ddylid defnyddio’r dull hwn yn unig i gynllunio i safoni iaith ar lefel genedlaethol er mwyn ateb gofynion economaidd a gwleidyddol, ar draul ieithoedd sy’n bodoli o fewn cymunedau lleiafrifol.    
Cyfeirir at drydydd math o gynllunio ieithyddol, a ddeilliodd o ddylanwad gwaith a syniadaeth Haugen ar Harald Haarmann, ac a ddatblygodd o Gynllunio Corpws ieithyddol, sef Cynllunio Bri (2003, wedi’i ddyfynnu yn Kaplan a Bauldaf, 2009, t. 2), sy’n rhoi ystyriaeth i elfennau gwahanol i’r hyn sy’n nodweddu Cynllunio Corpws a Chynllunio Statws.  Cyfeiria Cynllunio Bri at ystyried y gwerthoedd a berthyn i iaith, sut y caiff rheiny’u dehongli gan y rhai sy’n gwneud y penderfyniadau, a sut y byddant yn cael eu derbyn gan bobl.  Atgyfnerthir yma’r cysyniad o’r angen i gynllunio ar wahanol lefelau gan roi ystyriaethau i nifer o agweddau wrth gynllunio’n ieithyddol.
Cyfeiria ymchwil at ffurf arall o Gynllunio Iaith, i’w ystyried ochr yn ochr â chynllunio Corpws a Statws, sef Cynllunio Caffael -  cynllunio ar gyfer “nifer cynyddol o ddefnyddwyr iaith” benodol (Cooper, 1989, t. 156). Yn y cyd-destun hwn, ystyrir y broses o gaffael iaith dramor, ail-gaffael iaith a chynnal iaith defnyddwyr, gan ystyried y cyfleoedd a’r cymhelliant sy’n bodoli i allu gwneud hynny. 
Mae’r cynllunio caffael y cyfeiria Cooper (1989) ato, bron yn gyfystyr â chynllunio ieithyddol mewn addysg, a gellir dadlau mai dyma’r cam mwyaf allweddol i weld newid mewn arferion ieithyddol.  Mewn cyd-destun addysgol, mae’r cam hwn o gynllunio’n effeithio’n uniongyrchol ar arferion siaradwyr a defnydd iaith. Mae rôl addysg yn y broses o gaffael iaith yn allweddol.    
Fel nodwyd eisoes, Llywodraethau gwledydd, sydd, fel arfer â’r pwerau cryfaf wrth benderfynu ar drywyddau cynllunio a pholisi ieithyddol (Liddicoat a Baldauf, 2008, t.11), ac o ganlyniad, yn hanesyddol, ystyrid cynllunio iaith fel proses oedd yn cael ei gweithredu ar lefel macro, gyda Llywodraeth yn arwain ar bolisiau fel sail i’r cynllunio.   Fodd bynnag, ceir ymwybyddiaeth bod y lefelau meso a micro (Liddicoat a Baldauf 2008 t. 9) o gynllunio hefyd yn hanfodol.
Cyrff lled-lywodraethol a rhanddeiliaid eraill sy’n gweithredu ar lefel gymunedol e.e. Mentrau Iaith, awdurdodau lleol, yw’r lefel meso, gyda’r lefel micro yn cyfeirio at ddefnydd iaith ar lawr gwlad, o fewn cymunedau.  Er y noda ymchwil bod cynllunio ieithyddol, yn draddodiadol, wedi’i yrru’n ei flaen gan fframweithiau macro, o dan arweiniad Llywodraeth (Fishman, 1991, t.111, Kaplan a Bauldaf, 1997 t.52) cyfeirir at bwysigrwydd cynyddol rôl unigolion - eu defnydd a’u harferion iaith o fewn cymunedau yn y broses (Spolsky, 2021, t.10). 
Gellir edrych ar y tair lefel fel cylch haenog o gynllunio, er yn lefelau annibynnol, yn fwyaf effeithiol pan yn cydweithio.  Heb gynllunio cydlynus ar draws y tair lefel, a dealltwriaeth glir o nodau ac amcanion, mae’n deg honni bod perygl i’r gweithredu a chanlyniadau’r gweithredu hwnnw fod yn aneffeithiol. Gellir gweld yr angen am “gyd-blethu’r” gwaith ar bob lefel i sichrau cynaliadwyedd yr iaith (Prys a Hodges, 2019, t.14).   Caiff y syniad o reoli o’r brig i’r gwaelod ei feirniadu gan nad yw defnyddwyr yr iaith – y bobl – yn cael unrhyw fewnbwn i’r cynllunio, ac os am gael effaith ar ddefnydd iaith, ystyrir bod hynny’n gam angenrheidiol. Honnir na all cynllunio ar lefel macro yn unig ddeall yn iawn y cyd-destun cymdeithasol a’r cyd-destun hanesyddol y perthyn yr iaith iddi (Cooper,1989, t.183, Tollefson, 1991, t.37) ac y dylid ystyried agweddau,megis cymdeithas, diwylliant, economi a gwleidyddiaeth yn ogystal.    
Cyd-destun Cymru.
Yn adran nesaf y gwaith, edrychir ar rai agweddau o ddatblygiad damcaniaethol ac ymarferol y maes polisi a chynllunio iaith yng Nghymru.
Mae’n debyg y gellir edrych ar gyfieithu’r Beibl i’r Gymraeg gan Yr Esgob William Morgan yn 1588, fel enghraifft gynnar o Gynllunio Corpws, er nad oedd hynny’n rhan o bolisi gwladwriaethol.  Roedd yn ymgais i adlewyrchu amcanion y gymdeithas grefyddol yn y cyfnod, a theg yw holi tybed beth fyddai hanes y Gymraeg wedi bod petai hynny heb ddigwydd yn yr unfed ganrif ar bymtheg?  Trwy safoni orgraff Y Gymraeg yn ei gyfieithiad, gwelwyd statws yr iaith fel iaith gyhoeddus yn cael ei ffurfioli, a sicrhau fod “Y Gymraeg yn iaith crefydd yng Nghymru” (Jenkins a Williams,  2000, t.17).  Er i waith Yr Esgob William Morgan fod yn allweddol bwysig i’r Gymraeg, roedd Adran 17, Deddf Uno (1536) wedi sicrhau nad oedd statws cyfreithiol i’r Gymraeg yn y llysoedd ac yn ngweinyddiad cyhoeddus Cymru (Davies, 2000, t. 207). 
 Ar un llaw, roedd gosod statws a ffurfioli’r iaith yn digwydd drwy gyfieithu’r Beibl, ac ar y llaw arall, roedd diffyg statws swyddogol iddi yn ei thanseilio’n llwyr.  Roedd y Gymraeg yn gref yn “y cartref, yn y gweithle ac yn yr addoldai”, ac nid oedd lle i “bryderu” amdani fel iaith fyw o fewn y cymunedau (Jenkins a Williams, 2000, t.1).
[bookmark: _Hlk219795863]Yn ôl tystiolaeth Cyfrifiad 1901, siaredid Y Gymraeg yng Nghymru gan 929,824 o bobl (49.9% o’r boblogaeth), ac yr oedd 280,905 (30.2%) o’r siaradwyr hynny’n uniaith Gymraeg (Jenkins a Williams, 2000, t. 32).  Ddeng mlynedd yn ddiweddarach, gwelwyd cynnydd pellach yn nifer y siaradwyr i 977,366 (43.5%). (Jenkins a Williams, 2000, t. 32).  Ond, er y cynnydd, a chyda dwyieithrwydd a mewnlifiad yn bennaf gyfrifol, iaith leiafrifol oedd y Gymraeg erbyn hynny, a diwydiant ardaloedd diwydiannol De Cymru’n denu (Jenkins a Williams, 2000, t. 3).  Ni ellir anwybyddu’r dirywiad gyda’r gostyngiad sy’n parhau i ddigwydd heddiw. Gellir dadlau, efallai, mai’r hyn sy’n wahanol erbyn heddiw, yw bod cynllunio bwriadus ar gyfer gwarchod a chynnal yr iaith yn digwydd, gyda’r nod clir o weld y Gymraeg yn cael ei hadfywio ar draws y wlad.  
Gellir edych ar adroddiad hynod ddamniol Y Comisiynwyr Ymchwil i Gyflwr Addysg yng Nghymru, Brad y Llyfrau Gleision (1847), fel yr enghraifft gynharaf, mae’n debyg, o Gynllunio Statws yng Nghymru.  Dyma adroddiad a lwyddodd i ddibrisio gwerth y Gymraeg, gan hyrwyddo Saesneg fel yr iaith fyddai’n sicrhau cynnydd moesol ac economaidd.  Gwyddys am sgil effeithiau dinistriol yr adroddiad hyd heddiw, wrth i’r Gymraeg gael ei chyfleu fel iaith is-raddol ar draul “rhagoriaeth y Saesneg” (Jenkins 1999, t. 7).
Fodd bynnag, er i’r Gymraeg orfod bodoli am ddegawdau maith yng nghysgod difrod Adroddiad Brad y Llyfrau Gleision (1847), gwelwyd na allai iaith fodoli na ffynnu heb strwythurau pendant i’w gwarchod, ac wrth ystyried hynny, edrychir yn gryno ar syniadaeth yr Ieithydd Joshua Fishman (1926-2015).  
Ymchwiliodd i’r modd yr oedd trosglwyddiad iaith yn effeithio ar ei datblygiad, neu’i dirywiad, a’r angen i geisio newid shifft ieithyddol iaith– Reversing Language Shift  (Fishman, 1991, t.113). Drwy lwyddo i wneud hynny, daw’r angen i “adfer, ail-greu a chynnal” ffordd o fyw (Fishman, 1991, t. 113).  Credai bod hynny’n gam tuag at geisio sicrhau bod hawliau sylfaenol poblogaethau’n cael eu gwarchod, yn enwedig cymunedau brodorol a phoblogaethau o ymfudwyr – o dan ba bynnag amgylchiadau, ac i ddileu’r meddylfryd fod un iaith yn well na’r llall.  Cyfeiria at y galw i ymdrin â ieithoedd oedd yn cyd-fodoli o fewn cymunedau mewn modd sensitif, a cheisio tawelu’r tensiwn allai fodoli rhyngddynt rhag creu gelyniaeth.  Er mai astudiaeth ar gymunedau lleiafrifol yng Nghanada oedd sail ei waith, ni ellir, mae’n debyg, beidio â gwerthfawrogi gwerth ei syniadaeth, a pherthnasedd ei syniadaeth i sefyllfa’r Gymraeg a Chymru. 
Cyflwynodd Fishman y Raddfa GIDS (1991, tt.87-109) – graddfa wyth cam i’w hystyried wrth asesu hyfywedd iaith, gyda’r camau’n amrywio o iaith yn ffynnu hyd at y man yr ystyrir nad yw iaith, bellach, yn fyw.  Amlygir y pwyslais ar sicrhau bod plant yn cael cyfle i gymysgu gyda, a dysgu oddi wrth y genhedlaeth hŷn yn eu cymunedau er mwyn sicrhau trosglwyddiad iaith – dysgu oddi wrth fodelau rôl, fel petai, ac anodd yw peidio â chytuno gyda’i resymeg os am weld iaith yn ymgyrraedd â chamau uchaf ei Raddfa (Fishman, 1991, t. 87-109).  
Wedi canrifoedd o fyw o dan gysgod y Deddfau Uno (1536) ac Adroddiad Brad y Llyfrau Gleision (1847), bu’n rhaid aros tan tua chanol yr ugeinfed ganrif cyn gweld newidiadau allweddol i statws Y Gymraeg.  Bu’r hanner can mlynedd rhwng 1942 ac 1993 yn allweddol o ran hynny.   Pasiwyd Deddf Llysoedd Cymru (1942) oedd yn caniatau i siaradwyr Cymraeg roi tystiolaeth mewn llys barn, drwy gyfrwng y Gymraeg, ar yr amod eu bod yn gallu profi eu bod o dan anfantais i wneud hynny drwy gyfrwng y Saesneg (Jenkins a Williams, 2000 tt.11).  Hawl amodol ydoedd, oedd yn rhoi mwy o fri i’r Saesneg o hyd, ac yn parhau i gyfyngu ar y defnydd o’r Gymraeg yn ei gwlad– enghraifft o gynllunio ieithyddol “negyddol” fel y cyfeirir ato gan Kaplan & Baldauf (1997, t.230).  

Gwelwyd ymgyrchu heriol am hawliau i’r Gymraeg yn ystod yr 1960au oedd yn dangos ysbryd llawer mwy penderfynol, a hynny’n bennaf wedi’i sbarduno o ganlyniad i ddarlledu darlith radio Saunders Lewis, Tynged yr Iaith (1962) – a ystyrir fel un o’r “cerrig milltir hanesyddol” i gynrychioli’r newid, ynghŷd â sefydlu Cymdeithas yr Iaith ychydig fisoedd yn ddiweddarach (Lewis, H. 2014, t.6-8).  Pasiwyd Deddf yr Iaith Gymraeg (1967), oedd yn allweddol o ran cychwyn y broses o gryfhau statws y Gymraeg yng Nghymru, ond mewn gwirionedd, cyfyng iawn oedd ei heffaith, a buan y daeth ei “diffyg dannedd” i’r amlwg (Davies, 2000, t. 233). Dim ond yn y llysoedd barn y rhoddodd y ddeddf hon ddyletswydd swyddogol ar gyrff cyhoeddus i ddarpau gwasanaethau drwy gyfrwng Y Gymraeg (Deddf yr Iaith Gymraeg 1967). Gwendid, yn amlwg, oedd na chynhwyswyd y sector gyhoeddus ynddi, a chaed yr ymdeimlad mai atgyfnerthu’r statws is-raddol oedd eisoes yn bodoli i’r iaith a wnai, a gellid dadlau nad oedd y cynllunio’n gyflawn, a bu cryn feirniadaeth ohoni.
Erbyn 1993, pasiwyd Deddf yr Iaith Gymraeg, oedd â mwy o gadernid iddi na Deddf flaenorol 1967.  Ynddi roedd y gofynion ar gyrff cyhoeddus i ddarparu gwasanaethau drwy gyfrwng Y Gymraeg, ac yn nodi’r angen i ymdrin â’r Gymraeg fel iaith oedd, cyn belled ac y bo hynny’n ymarferol bosib, yn gyfartal â’r Saesneg o ran ei statws (Deddf yr Iaith Gymraeg 1993).  Er yr ystyrid y Ddeddf fel cam ymlaen o Ddeddf 1967, nid oedd y gofynion ar y sector gyhoeddus yn gwbl glir o ran ymarferoldeb hynny.  
O ran y sector gyhoeddus yng Nghymru, wedi pasio Deddf 1993, sefydlwyd Bwrdd yr Iaith Gymraeg i gefnogi cyrff cyhoeddus i baratoi’u polisi iaith ar ffurf Cynllun Iaith Gymraeg, a goruchwylio’r gweithredu. Prif nod y Bwrdd oedd “galluogi’r iaith i fod yn hunangynhaliol a diogel fel cyfrwng cyfathrebu yng Nghymru”.  Gyda’r nod o gynyddu nifer y siaradwyr Cymraeg, un o flaenoriaethau’r Bwrdd oedd ceisio “normaleiddio’r defnydd o’r Gymraeg” (Williams, 2010, t. 660).  
Edrychwyd ar y cyfleoedd oedd yn bodoli o fewn y system addysg i bobl ifanc ddefnyddio a datblygu’u Cymraeg, a chytuno ar fesurau fyddai’n rhoi cyfleoedd i’r cyhoedd i ddefnyddio’r Gymraeg gyda chyrff cyhoeddus “y byddai’r galw tebygol mwyaf amdanynt drwy gyfrwng Y Gymraeg” (Williams, 2010, t.660).  Yn ogystal, edrychwyd ar ddulliau i geisio dylanwadu ar newid arferion ieithyddol ymysg y to iau, trwy farchnata’r iaith, a’i gwneud yn hygyrch i’w defnyddwyr.  Blaenoriaeth olaf y Bwrdd oedd sicrhau lle priodol i’r iaith o fewn y cymunedau, drwy “gefnogi ac annog ei datblygiad” (Williams, 2010, t.660) Yn union fel syniadaeth Fishman (1991), gwelwyd y pwysigrwydd o greu cyfleoedd i allu defnyddio’r iaith mewn cymunedau, er mwyn cynnal hyfywedd iaith.  Gellir ystyried y gwaith a wnaed gan y Bwrdd fel y cynllunio ar lefel meso, oedd yn hwyluso’r gweithredu ar y lefel micro’n y cymunedau.
Er y gostyngiad yng nghanran siaradwyr Cymraeg yng Nghyfrifiad 2001, gwelwyd twf yn narpariaeth addysg cyfrwng Cymraeg. Nodai Deddf Diwygio Addysg (1988), y byddai’n orfodol i bob disgybl rhwng 3 ac 16 mlwydd oed astudio’r Gymraeg unai fel Iaith Gyntaf neu fel Ail Iaith, ac mae’n debyg na ellir gwadu’r dylanwad cadarnhaol ar y twf a welwyd yn y ddarpariaeth. Serch y twf, dengys ystadegau diweddar ostyngiad yn yr ardaloedd a ystyrid i fod â chanran uchel o siaradwyr – siroedd megis Gwynedd, Ynys Môn a Sir Gaerfyrddin, yr ardaloedd a  ystyriwyd yn cadarnleoedd i ffyniant yr iaith (Prys a Hodges, 2019, t. 3).
Ym 2011, pasiwyd Mesur y Gymraeg (2011), a nodai “na ddylid trin y Gymraeg yn llai ffafriol na’r Saesneg” (Llywodraeth Cymru, 2011, t.1).  Sicrhawyd statws swyddogol i’r Gymraeg fel iaith yng Nghymru am y tro cyntaf. Un datblygiad o ganlyniad, oedd diddymu Bwrdd yr Iaith Gymraeg, a chreu rôl newydd y Comisiynydd Iaith yn 2011 – rôl oedd a’i phrif nod i ‘alluogi defnyddio’r Gymraeg, gyda’i brif ffocws yn parhau ar wasanaethau’r sector cyhoeddus’ (Prys a Hodges, 2019, t.4), oedd hefyd â’r grym i ddirwyo, os nad oedd cydymffurfio â gofynion y Mesur (2011).  
O fewn y Mesur, amlinellwyd y gofynion ar rai o wasanaethau craidd y sector preifat, megis cwmniau cyflenwi dŵr, trydan a nwy, yn ogystal â darparwyr ffôn i ddarparu rhai o’u gwasanaethau drwy gyfrwng y Gymraeg, o dan Rheoliadau Safonau’r Gymraeg (Rhif 7) yn 2018. Ni ellir anwybyddu’r newid cadarnhaol hwn ym maes cynllunio a pholisi ieithyddol yng Nghymru, ond mae’n debyg mae’r gwendid amlygir ynddynt yw’r diffyg eglurder o ran gofynion polisi, â hynny, o ganlyniad, yn eu gwneud yn agored i gael eu dehongli mewn amrywiol ffyrdd, yn ddibynnol ar amryw o ffactorau.  
Fodd bynnag, er y strategaethau a’r polisiau ni ddengys canlyniadau Cyfrifiad 2011 na 2021 y darlun mwyaf cadarnhaol o gynnydd yn nifer y siaradwyr. Gwelwyd gostyngiad o 20.8% siaradwyr yn nata Cyfrifiad 2001 i 19% (Llywodraeth Cymru, 2021), er y gwelwyd twf yn y boblogaeth.  562,000 o siaradwyr a gofnodwyd yn 2021, ugain mil yn llai na’r 582,000 a gofnodwyd ddeng mlynedd ynghynt.  Yn bendant, nid dyma’r data y byddid yn dymuno’i weld, o ystyried strategaeth Cymru 2050: Miliwn o Siaradwyr (Llywodraeth Cymru, 2017) oedd yn amlinellu’r weledigaeth o gyrraedd y nod o weld miliwn o siaradwyr erbyn 2050.  
Gwelir bod y gostyngiad hwn, a‘r brwydro a fu i gydnabod yr iaith fel iaith swyddogol yn “ddwy wedd i hanes yr iaith Gymraeg yn yr ugeinfed ganrif” (Jenkins a Williams, 2000, t. 2).  
Cyd-destun Gwlad y Basg.
Yn adran nesaf y gwaith, edrychir ar rai agweddau o ddatblygiad damcaniaethol ac ymarferol y maes polisi a chynllunio iaith yng Ngwlad y Basg.
Yn debyg i Gymru, gellir edrych ar Wlad y Basg fel cymuned ieithyddol, leiafrifol, sydd wedi gorfod brwydro am ei hawliau a’i statws. Gyda’i thiriogaeth wedi’i rhannu rhwng Sbaen a Ffrainc, y Fasgeg yw’r iaith frodorol.  Gyda phoblogaeth o bron i 2.9 miliwn, mae tua 90% yn byw yn yr ochr Sbaenaidd o’r wlad, a 10% ar yr ochr Ffrengig iddi. Ceir dwy endid unigol o fewn Sbaen, y cyfeirir atynt fel Cymuned Ymreolaethol Gwlad y Basg (Euskal Autonomia Erkidegoa neu’r BAC) a Navarra.  O fewn y Gymuned Ymreolaethol, ceir tair talaith Araba, Bizkaia a Gipuzkoa. Mae i Navarra ei statws cyfreithiol a gweinyddol sy’n annibynnol o’r ddwy dalaith arall.  Er bod pwer rheolaethol dros addysg, diwyliant a pholisi iaith gan y Gymuned Ymreolaethol, o fewn Navarra, cyfyngir statws yr iaith i rai rhannau o’r diriogaeth yn unig.  Mae’r rhannau Ffrengig o Wlad y Basg yn cynnwys Lapurdi, Nafarroa Behera a Zuberoa, ond nid oes statws gwleidyddol i’r Fasgeg yn y parthau hyn, ac ni chydnabyddir hi fel iaith swyddogol yno. (Hualde a Nuazo, 2007, tt.143, 343).   
Ystyrir y Fasgeg fel iaith sydd wedi achosi cryn wrthdaro, ers cyfnod Rhyfel Cartref Sbaen 1936-39, gan oddef gorthrwm yr Unben Francisco Franco (1939-1975). Gwelwyd mai dim ond mewn ardaloedd gwledig y siaredid yr iaith, a gwelwyd ei ymdrechion i “ddi-arddel” (Aiestarran a Baker, 2004, t.9) yr iaith o fywyd cyhoeddus yn gyfan gwbl.  Fe’i gwaharddwyd rhag cael ei harddangos yn gyhoeddus mewn siopau, ar gyfer gweinyddiaeth gyhoeddus, ar y strydoedd – yn wir, ym mhobman (Euskaltzaindia, 1978 fel a ddyfynnir yn Aiestaran a Baker, 2004). 
O dan arweiniad Franco (1939-1975) mynnodd mai polisi’r wladwriaeth fyddai cydnabod Sbaeneg fel iaith swyddogol, gan ddi-ystyrru gwerth unrhyw unrhyw iaith ranbarthol arall. Canlyniad hynny fu gweld dirywiad a gostyngiad yn nefnydd a siaradwyr yr iaith Fasgeg, ble cofnodwyd, yng Nghyfrifiad 1981 mai 21.9% yn unig o’r boblogeath oedd yn siarad yr iaith.  Wrth ystyried Graddfa GIDS Fishman (1991) yng nghyd-destun y gostyngiad, gellir edrych arno tystiolaeth o iaith yn cael ei gorfodi i ddisgyn i lawr y raddfa a’i gwanhau’n sylweddol – cam allai fod wedi cael ei osgoi, mae’n debyg. 
O ganlyniad, er mwyn ceisio adfer y sefyllfa, yn 60au’r ganrif ddiwethaf gwelwyd yr angen i safoni a ffurfioli’r iaith. Wedi dau gyfarfod a drefnwyd ar ddiwedd yr 1960au gan yr Euskaltzaindia (Academi Frenhinol yr Iaith Fasgeg) gwelwyd creu Euskara Batua, - cam yr ystyrid fel proses angenrheidiol ar gyfer ceisio ail-sefydlu statws i’r iaith mewn parthau ffurfiol (Hudalde a Zuazo, 2007. t. 143-168). 
O ganlyniad i drefn diriogaethol y wlad, gwelwyd dyraniad anghyfartal o hawliau ieithyddol, arweiniodd at amlygu diffyg cynllunio ieithyddol cydlynus, gyda chyfrifoldeb am yr iaith ar fwy nag un awdurdod.  O ganlyniad i hynny, mae’n debyg mai canlyniad anorfod, yw’r amrywiaeth sy’n parhau i fodoli ar draws y diriogaeth.  Gellir ystyried y diffyg unoliaeth hyn, a’r statws anghyson ar draws ffiniau, fel proses sy’n tanseilio’r broses o “normaleiddio” iaith (Fishman, 1991, t. 92), cam a ystyrir yn hollbwysig wrth gynnal ac annog hyfywedd iaith, fel amlinelir yng Ngham 6 ei Raddfa GIDS.  Gellir dadlau, efallai,, y dengys hyn yr angen am gynlluniau a pholisiau ieithyddol sydd â blaenoriaethau a nodau clir, a chytunedig er mwyn gweld datblygiad sydd o fudd i gynnal iaith – mewn unrhyw wlad. 
Maes allweddol yn y broses o geisio adfywio’r iaith yng Ngwlad y Basg fu sefydlu ysgolion Basgeg (ikastola).  Er na fu hynny’n broses ddi-rwystr, gwelwyd sefydlu’r ysgol gyntaf yn San Sebastian gan Elbire Zipitria (Aiestaran a Baker 2004, t. 9).  Nid oedd statws swyddogol i’r ysgolion, roedd yr amodau i’w cynnal yn anodd o ran diffyg adnoddau a chefnogaeth gyllidol, ond fe fu twf i’w llwyddiant gyda dros 80,000 o ddisgyblion yn eu mynychu yn y Gymuned erbyn 1986 (Aiestaran a Baker, 2004 t.9).  Ysgolion a gynhelid yn breifat oeddynt.  Gellir gweld pwysigrwydd dulliau o Gynllunio ieithyddol i sicrhau caffael iaith wrth edrych ar eu model addysgol.
Cyflwynwyd y Decree of Bilingualism (1983) oedd yn amlinellu’r modelau i’w defnyddio wrth addysgu’r iaith, gyda tri phrif fodel y cyfeirir atynt fel Modelau A, B a D(Aiestaran a Baker, 2004 tt.9).  O dan drefn Model A, addysgir popeth drwy gyfrwng y Sbaeneg, gyda’r Fasgeg yn cael ei haddysgu fel pwnc yn unig.  Gyda Model B addysgir 50% o’r cwricwlwm drwy’r Sbaeneg, a’r hanner arall drwy gyfrwng y Fasgeg, gyda’r ieithoedd yn cael eu defnyddio fel cyfrwng cyfathrebu a chael eu cyflwyno fel pynciau.  Gyda Model D, ble mae’r rhan fwyaf o addysgu yn digwydd drwy gyfrwng y Fasgeg Ceir un model arall, sef Model X, ble’r addysgir popeth yn gyfangwbl drwy gyfrwng y Sbaeneg (Aiestaran a Baker, 2004, tt.10).  Ceir amrywiaeth ar draws y wladwriaeth, yn ddibynnol ar amrywiol amodau, a gwelir nad oes unffurfiaeth polisi ar draws y rhanbarthau.  
Fodd bynnag, sefyllfa tra wahanol sydd i’r rhanbarthau Ffrengig, gyda’r Ffrangeg yn unig yn cael ei chydnabod fel yr iaith swyddogol, a’r cyfrifoldeb dros y system addysg yn nwylo’r Weriniaeth, sy’n amlinellu’r anhawsterau yn y modd y gweithredir y polisïau.  Ym 1983, o ganlyniad i ymgyrchu gan rieni, gwelwyd agor ysgol ddwyieithog gyhoeddus yn Sara, a thair blynedd yn ddiweddarach, sefydlu’r Ikas Bi gan rieni i gefnogi addysg ddwyieithog (Aiestaran a Baker, 2004 tt.11).  Gellir gweld, felly bod yr awydd a’r gefnogaeth gan rieni i’w plant dderbyn addysg ddwyieithog yn gryf. 
Dengys yr ystadegau diweddaraf o Arolwg Sosioieithyddiaeth (2021), bod cyfran arwyddocaol o’r boblogaeth yn siarad Basg, yn enwedig ymysg grwpiau iau’r gymuned.  O fewn y BAC, mae 36.2% o bobl 16 -24 mlwydd oed yn siaradwyr rhugl, gyda mwy’n deall yr iaith, sydd yn gynnydd o 12.1% oddi ar y ganlyniadau’r Arolwg blaenorol yn 2021.  Fodd bynnag, mae amrywiaeth ar draws y rhanbarthau.  O fewn y BAC, defnyddir y Fasgeg gymaint, os nad mwy na’r Sbaeneg gan 22% o bobl o’r grwp oedran hwn, gyda’r ganran dipyn yn uwch mewn ardal megis Giupozka (40.8%) a thipyn yn îs mewn ardal megis Bizkaia (14.5%), ac yn îs na hynny yn Alava, gyda dim ond 7.8%. Fodd bynnag, yn yr ardal Ffrengig, Iparralde, fel welir y gwahaniaeth yn sylweddol, gyda dim ond 20% o’r boblogaeth yn siaradwyr rhugl. Efallai mai’r ystadegyn sy’n amlygu’i hun yw’r gwahaniaeth yn y ganran o siaradwyr yn y grwp dros 65 oed.  22% yn unig a gofnodwyd fel siaradwyr Basgeg y y categori yma, sydd dros 50% yn llai na’r grwp iau. 
Dengys yr ystadegau bwysigrwydd y trosglwyddiad iaith a pholisi iaith oddi fewn i system addysg trochi’r wlad, ac ni ellir gwadu wrth edrych arnynt, nad yw gallu ieithyddol wedi datblygu ar lefel gyflymach na’r defnydd a wneir o’r iaith bob dydd. Ni elir amau nad yw’r ystadegau’n arwydd o lwyddiant, ond bod lle eto i barhau i gynyddu’r defnydd naturiol o’r iaith bob dydd o fewn y cymunedau.  
Yn ogystal â phwysigrwydd y system addysg wrth gaffael a throsglwyddo iaith, ni ellir anwybyddu rôl allweddol y trosglwyddiad iaith o un genhedlaeth i’r llall i gynnal ei hyfywedd (Fishman, 1991, t.11).  Mae’n debyg y gellid dadlau mai’r her sy’n gwahaniaethu sefyllfa’r Fasgeg â’r Gymraeg yw effaith y blynyddoedd ble gwaharddwyd defnydd ohoni ar genhedlaeth o siaradwyr, â hynny, o ganlyniad wedi effeithio’n negyddol ar y trosglwyddiad hwnnw. Wrth edrych ar Wlad y Basg, i raddau, gellir honni i’r diffyg trosglwyddiad gael ei orfodi oherwydd y sefyllfa wleidyddol, ac i addysg orfod bod yn brif ffynhonnell i ail gyflwyno ac adfer y defnydd o’r Fasgeg.  
Cyfeirir at y bwlch hwn sy’n bodoli rhwng caffael a defnydd o iaith yng ngwaith Aiestaran a Baker (2004, t.113) yng nghyd-destun y Fasgeg.  Tra’n cydnabod efallai ei bod yn ffynhonnell sydd wedi dyddio rhyw ychydig, mae’n debyg mai’r un fyddai’r casgliadau heddiw, ac yn sicr yr un negeseuon cyffredin a glywir o fewn ein cymunedau yma yng Nghymru.  Cyfeirir at y feddylfryd mai iaith ysgol yn unig yw’r “ail iaith” mewn ymchwil cynharach gan Swain a Johnson (1997), fel a ddyfynnir yn Aiestaran a Baker, 2007, t.26), sydd efallai yn amlinellu cyfyngiadau addysg trochi fel modd o gaffael iaith.  
Atgyfnerthir hyn i raddau gyda’r farn sy’n cydnabod rôl addysg yn creu’r gallu siarad ar yr un llaw, tra ar y llaw arall, cydnabyddir rôl werthfawr y cartref a’r gymuned i greu’r ewyllys i’w throsglwyddo (Comisiynydd Y Gymraeg, 2024). Atgyfnertha hyn ymhellach syniadaeth Fishman (1991), fel y cyfeiriwyd ati eisoes.  Dim ond teg yw nodi bod tystiolaeth yn ategu hynny mewn cyd-destun Cymreig hefyd, wrth edrych ar dwf a llwyddiant addysg cyfrwng Cymraeg, yng nghyd-destun nifer siaradwyr ac ystadegau Cyfrifiad dros y degawdau.  
Er mwyn ceisio cryfhau ac annog y defnydd o’r iaith y tu allan i ffiniau addysg, gwelwyd creu rhaglen Ulibarri (1996), er mwyn ceisio sefydlu patrymau iaith i’w defnyddio’n gyson er mwyn cynyddu’r defnydd o’r iaith lafar (Aiestaran a Baker, 2004 tt.27) – ymdrech i  normaleiddio’r iaith mae’n debyg, er mwyn i siaradwyr weld perthnasedd yr iaith i‘w bywydau bob dydd. Gellid dadlau, mae’n debyg mai gwendid dibynnu’n unig ar drosglwyddiad iaith o fewn y system addysg yw nad yw’r cam allweddol o ddefnyddio’r iaith ym mhob cyd-destun yn digwydd yn naturiol, sydd eto’n atgyfnerthu syniadaeth Fishman (1991) o bwysigrwydd y trosglwyddiad rhyng-genhedlaeth a rôl y teulu i sicrhau hynny.  Serch hynny, ni ellir gwadu i’r Llywodraeth fod yn allweddol yn y broses o adfywio’r iaith. Mae hefyd yn amlinellu’r hyn sydd eisoes wedi’i gyfeirio ato’n y gwaith sef yr angen am gynllunio ieithyddol cydlynus, o’r lefel macro, hyd at y lefel micro.  
Cryfder Y Gymraeg, mewn cymhariaeth â’r Fasgeg, mae’n debyg, yw’r statws swyddogol sydd iddi, â’r ffaith bod Deddfau a Mesurau e.e Mesur Y Gymraeg (2011) yn nodi’n glir y disgwyliadau sydd ar ran-ddeiliaid i sicrhau’r statws hwnnw.  Er bod hynny’n agwedd bositif ar gynllunio ieithyddol yng Nghymru, nid annheg fyddai awgrymu nad yw’r cynllunio statws, wrth ystyried ystadegau sydd eisoes wedi’u crybwyll, yn cael yr effaith y byddid yn dymuno’i gael ar y defnydd ymysg siaradwyr.  Mae’n debyg bod angen mwy o ystyriaeth i agweddau eraill erbyn hyn wrth flaen-gynllunio tuag at geisio cyrraedd targed y Llywodraeth o filiwn o siaradwyr erbyn 2050 e.e economi, newid mewn cymdeithas, ymfudo, a’r newid sy’n digwydd i ddemograffig, hyd yn oed mewn ardaloedd yr ystyrid, fel y crybwyllwyd eisoes, yn draddodiadol yn gadarnleoedd y Gymraeg 
Amlygwyd hyn yn glir yng nghanlyniadau Cyfrifiad 2011 (Llywodraeth Cymru, 2012) oedd yn arddangos gostyngiad yn nifer y siaradwyr oddi ar 2001 – 0 20.8% bryd hynny i 19% yn 2011.  Er y gwelwyd cynnydd yn y boblogaeth, cofnodwyd gostyngiad o 200,000 yn nifer y siaradwyr, 582,000 yn 2001 i 562,000 yn 2011.
Clo.
O edrych ar Gymru a Gwlad y Basg, gellir gweld tensiynau all fodoli rhwng llwyddiant polisi iaith, effeithiolrwydd cynllunio ieithyddol a realiti arferion bob dydd.  Gwelir yr angen i barhau i ddatblygu’r maes, o fewn realiti’r byd yr ydym yn byw ynddo heddiw.  Gwelir hefyd yr angen i geisio cysoni’r gweithredu a gaiff ei amlinellu mewn polisïau gyda’r hyn sy’n digwydd ar lawr gwlad er mwyn, i sicrhau’r arweiniad clir sy’n angenrheidiol i sicrhau hyfywedd iaith (Williams, 2014, t. 254).  Heb hynny, mae’n debyg na fydd y polisïau, na’r camau a gymerir i’w gweithredu yn cael yr ardrawiad mwyaf dymunol. 
[bookmark: _Hlk219535828] Amlinella’r dystiolaeth bod yr angen am gynllunio ieithyddol clir a chydlynus, a pholisi clir hanfodol, ac nad oes un dull o gynllunio a gweithredu, yn sefyll ar ei draed ei hun, yn mynd i gyrraedd at y canlyniadau mwyaf dymunol. Gwelir mai’r her, efallai, yw ceisio lleihau’r bwlch sy’n bodoli rhwng y cynllunio ar lefel macro i weld effaith y gweithredu ar y lefel micro, a sicrhau gweithredu mewn ffyrdd fydd yn sicrhau bri i’r iaith yn gymdeithasol. Fel y noda Fishman (1991, t.4), nid yw dirywiad ieithyddol yn broses naturiol ond yn ganlyniad i “strwythurau gwleidyddol, economaidd a chymdeithasol penodol” ac efallai mai dyna’r elfen bwysicaf i’w hystyried wrth gynllunio ar gyfer y dyfodol.  Fel nododd Spolsky (2004, tt.8) “Language policy is not simply what Governments decide, but what people actually do”.
(5275 gair).

